次東坡雪詩十六韻三首  其一
作者：項安世
朝代：宋

paragraphs: 久從雲共商，稍與霰相和。
初看稀可數，漸覺多難奈。
如塵塞道起，似塊當空墮。
練擣萬家砧，糠揚千廩簸。
學舞勢僛僛，爭輝明瑳瑳。
崑嶺玉成灰，閩溪茶出磨。
瘠土總生腴，衡門亦堆貨。
樵蘇带粉檐，芻稈如冰剉。
朱轂化瑶車，華鞍變氈坐。
兒看廢晨誦，犬走妨宵卧。
漫天一遠近，蓋地均坎坷。
改却松篁青，遮盡糞壤涴。
獨有井成穿，惟餘江带破。
處處作花衢，家家産鹽課。
銀富不憂貧，米多寧患餓。
比興豈無因，賤貧聊自賀。